Brettum upp ermar og byrjum upp á nýtt
"VIÐ ÆTLUM að halda ótrauð áfram, látum engan bilbug á okkur finna," sagði Dagbjört Gísladóttir sem átti og rak Heimaval í Ólafsfirði, en húsnæði þess varð eldi að bráð seint á sunnudagskvöld. Dagbjört og eiginmaður hennar, Jakob Agnarsson, höfðu byggt húsnæðið upp og ráku þar myndbandaleigu, söluturn, veitingastað og bar.
"Við höfum gert allt sjálf, keyptum húsið síðasta haust og höfum unnið við að gera það upp síðan. Það má segja að við höfum rétt verið að reka síðasta smiðshöggið á verkið þegar húsið brann," sagði Dagbjört.
Fulltrúar í rannsóknardeild lögreglunnar á Akureyri hafa verið í Ólafsfirði og sagði Daníel Snorrason lögreglufulltrúi að mestar líkur væru taldar á að kviknað hafi í út frá vindlingum sem fleygt hafði verið úr öskubakka ofan í ruslafötu.
Þetta var líf okkar og sál Þau hjón, Dagbjört og Jakob, hafa lagt í mikla vinnu og kostnað við uppbygginguna og þykir að vonum dapurlegt að horfa upp á verk sitt eyðileggjast í eldi. Hús og rekstur voru tryggð að sögn Dagbjartar, en hún sagði að innbú sem að hluta til var nýtt og lager hefðu vissulega mátt vera tryggð betur. Til að mynda var aðeins hálfur mánuður frá því nýir stólar voru teknir í notkun á veitingastaðnum. "Þeir eru illa farnir af vatni og sóti, en ég vona að verði hægt að bjarga þeim," sagði Dagbjört.
"Þetta var líf okkar og sál og vissulega sárt að horfa upp á þetta fara svona. En vitanlega er fyrir mestu að ekki varð manntjón. Þetta eru hlutir sem hægt er að byggja upp aftur og nú þýðir ekki annað en bretta upp ermar og byrja aftur upp á nýtt."
Góðar kveðjur frá Ólafsfirðingum Þau Dagbjört og Jakob hófu rekstur myndbandaleigu í bílskúr í Ólafsfirði fyrir fjórum árum og hafa smám saman verið að stækka við sig, fyrirtæki þeirra hefur vaxið og dafnað á þessum tíma. Húsnæðið sem brann á sunnudagskvöld var það fjórða sem þau starfa í, en auk myndbandaleigu og söluturns bættu þau við rekstri veitingahúss og bars og hófst sú starfsemi síðla í nóvember síðastliðnum. "Auðvitað er þetta mikið áfall, en við erum staðráðin í að byrja aftur, við erum þegar farin að leggja drög að því að opna myndbandaleigu í bráðabirgðahúsnæði og þá er hreinsunarstarf hafið í húsinu við Hafnargötu," sagði Dagbjört. Hún sagði Ólafsfirðinga hafa veitt þeim mikinn stuðning og hvatt þau til dáða. "Við höfum fengið mikið af góðum kveðjum frá bæjarbúum og hvatningarorð. Við finnum góðan anda í bænum í okkar garð og menn styðja okkur í því starfi sem framundan er. Við viljum alls ekki svíkja okkar góðu viðskiptavini og því stendur ekkert annað til en að bretta upp ermarnar og byrja upp á nýtt."
"VIÐ ÆTLUM að halda ótrauð áfram, látum engan bilbug á okkur finna," sagði Dagbjört Gísladóttir sem átti og rak Heimaval í Ólafsfirði.
Húsnæði þess varð eldi að bráð seint á sunnudagskvöld.
Fulltrúar í rannsóknardeild lögreglunnar á Akureyri hafa verið í Ólafsfirði.
Mestar líkur væru taldar á að kviknað hafi í út frá vindlingum sem fleygt hafði verið úr öskubakka ofan í ruslafötu.
Þau hjón hafa lagt í mikla vinnu og kostnað við uppbygginguna og þykir að vonum dapurlegt að horfa upp á verk sitt eyðileggjast í eldi.
Þau Dagbjört og Jakob hófu rekstur myndbandaleigu í bílskúr í Ólafsfirði fyrir fjórum árum og hafa smám saman verið að stækka við sig.
Húsnæðið sem brann á sunnudagskvöld var það fjórða sem þau starfa í, en auk myndbandaleigu og söluturns bættu þau við rekstri veitingahúss og bars.